CELEX: 62014TN0447
Language: fi
Date: 2014-06-16 00:00:00
Title: Asia T-447/14: Kanne 16.6.2014 – nkt cables ja NKT Holding v. komissio

25.8.2014   
            
            
               FI
            
            
               Euroopan unionin virallinen lehti
            
            
               C 282/47
            
         Kanne 16.6.2014 – nkt cables ja NKT Holding v. komissio
   (Asia T-447/14)
   2014/C 282/61
   Oikeudenkäyntikieli: englanti
   
      Asianosaiset
   
   
      Kantajat: nkt cables GmbH (Köln, Saksa) ja NKT Holding A/S (Brøndby, Tanska) (edustajat: asianajajat M. Kofmann ja B. Creve)
   
      Vastaaja: Euroopan komissio
   
      Vaatimukset
   
   Kantajat vaativat unionin yleistä tuomioistuinta
   
               —
            
            
               kumoamaan SEUT 101 artiklan ja ETA-sopimuksen 53 artiklan mukaisesta menettelystä (asia AT.39610 – Sähkökaapelit) 2.4.2014 annetun komission päätöksen C(2014) 2139 (jäljempänä päätös)
            
         
               —
            
            
               vaihtoehtoisesti kumoamaan päätöksen osittain ja huomattavasti alentamaan kantajille määrättyä sakkoa
            
         
               —
            
            
               velvoittamaan komission korvaamaan oikeudenkäyntikulut
            
         
               —
            
            
               toteuttamaan muut asianmukaisiksi katsomansa toimenpiteet.
            
         
      Oikeudelliset perusteet ja pääasialliset perustelut
   
   Kanteensa tueksi kantajat vetoavat viiteen kanneperusteeseen.
   
               1.
            
            
               Ensimmäisessä kanneperusteessa väitetään, että komissio loukkasi kantajien puolustautumisoikeuksia ja asianosaisten prosessuaalista yhdenvertaisuutta koskevaa yleistä periaatetta, kun se ei antanut kantajien tutustua niiden puolesta puhuviin todisteisiin, jotka komissio oli vastaanottanut sen jälkeen, kun sen väitetiedoksianto oli annettu tiedoksi.
            
         
               2.
            
            
               Toisessa kanneperusteessa väitetään, että komissio määritti virheellisesti yhtenä kokonaisuutena pidettävän jatketun kilpailusääntöjen rikkomisen alueellisen ulottuvuuden ja sovelsi virheellisesti vaikutuksia koskevaa perustetta.
            
         
               3.
            
            
               Kolmannessa kanneperusteessa väitetään, että päätökseen sisältyi ilmeisiä arviointivirheitä sen menettelyn osalta, johon NKT Cablesin katsottiin osallistuneen, ja sen päätelmän osalta, jonka mukaan tällainen menettely osoitti NKT Cablesin osallisuuden kaikkiin toimintoihin, jotka on katsottava yhtenä kokonaisuutena pidettäväksi jatketuksi kilpailusääntöjen rikkomiseksi, tai sen, että se oli tietoinen näistä kaikista toiminnoista.
            
         
               4.
            
            
               Neljännessä kanneperusteessa väitetään, että komissio teki virheen sen toteamuksensa osalta, joka koski NKT Cablesin osallisuuden kestoa yhtenä kokonaisuutena pidettävässä jatketussa kilpailusääntöjen rikkomisessa.
            
         
               5.
            
            
               Viidennessä kanneperusteessa väitetään, että kantajille määrättyjen sakkojen määrä oli perusteettoman ja suhteettoman korkea.